V marci 2018 vydala rada IASB revidovaný koncepčný rámec pre finančné výkazníctvo. Ten v súčasnosti nepatrí do pôsobnosti schvaľovacieho postupu, ktorý sa vzťahuje iba na štandardy a interpretácie IFRS. Revidovaným koncepčným rámcom sa dopĺňajú existujúce štandardy a jeho účelom je pomôcť pochopiť a interpretovať štandardy IFRS. Revidovaným rámcom sa objasňuje, že poskytované informácie by mali pomôcť používateľom pri posudzovaní dohľadu manažmentu nad hospodárskymi zdrojmi subjektu. Tiež sa ním stanovuje, že uplatňovaním obozretnosti, vymedzenej ako uplatňovanie opatrnosti pri tvorbe úsudkov v podmienkach neistoty, sa podporuje vernosť finančného výkazníctva, ale nemalo by viesť k nesprávnostiam vyplývajúcim z asymetrického prístupu k aktívam a záväzkom.

1.1.4.Všeobecné zásady

Požiadavky riadneho procesu rady IASB sú uvedené v príručke riadneho procesu. Na jej uplatňovanie v praxi dohliada špeciálny výbor správcov známy ako Výbor pre dohľad nad riadnym procesom (ďalej len „DPOC“). Hlavné zásady zahŕňajú:

•transparentnosť:technické stretnutia sú prístupné verejnosti, záznamy zo stretnutí a technická dokumentácia posudzovaná radou IASB sa zverejňujú na webovom sídle Nadácie ( https://www.ifrs.org/ );

•úplné a riadne konzultácie: povinné kroky pre každý návrh zahŕňajú minimálne jedno verejné stretnutie a verejné konzultácie. Rada musí takisto „na základe princípu dodržiavaj alebo vysvetli“ zvážiť dodatočné konzultácie, ako je zverejňovanie dokumentov na rokovanie, zriaďovanie poradných skupín, organizovanie verejných vypočutí alebo vykonávanie práce v teréne. Listy s pripomienkami zaslané rade IASB sa zverejňujú.

•zodpovednosť: rada musí vykonať analýzu účinkov svojich nových požiadaviek vrátane výhod pre finančné výkazníctvo z hľadiska porovnateľnosti, dôležitosti a užitočnosti, ako aj nákladov vyplývajúcich pre zostavovateľov aj používateľov. Nové štandardy sa opierajú o základ pre závery, ktorým sa vysvetľuje odôvodnenie rozhodnutí a odpovedí na pripomienky poskytnuté počas verejných konzultácií.

V novembri 2017 sa Výbor pre dohľad nad riadnym procesom rozhodol vykonať preskúmanie príručky riadneho procesu s predpokladaným dokončením do roku 2020. Rozsah preskúmania zahŕňa zohľadnenie vývoja v rámci procesu analýzy účinkov v nadväznosti na konzultácie poradnej rady IFRS.

V roku 2017 si Nadácia IFRS objednala externú štúdiu o svojom vnímaní zainteresovanými stranami. Z výsledkov vyplynulo veľmi pozitívne hodnotenie jej nezávislosti a transparentnosti, ale zmiešané názory, pokiaľ ide o vyváženosť medzi schopnosťou reagovať a množstvom riadneho procesu.

1.1.5.Riadny proces, analýza účinkov a osobitné zohľadňovanie obchodných modelov, dôsledkov pre hospodárske transakcie, zložitosti, krátkodobosti a nestálosti

Hlavným štandardom vydaným v roku 2017 je IFRS 17 Poistné zmluvy. Vzišiel z dokumentu na rokovanie z roku 2007, za ktorým nasledovali dva konzultačné dokumenty zverejnené v rokoch 2010 a 2013. Rada IASB okrem toho vykonala štyri kolá testovania. Posledné vonkajšie preskúmanie v roku 2016 zahŕňalo dvanásť účastníkov z odvetvia poisťovníctva, pričom jeho cieľom bolo určiť problémy spojené s interpretáciou a prevádzkové ťažkosti vyplývajúce zo šiestich osobitných požiadaviek štandardu.

Vo februári 2017 monitorovacia rada zdôraznila, že nové štandardy by sa mali opierať o spoľahlivú analýzu účinkov. Analýza účinkov štandardu IFRS 17 bola zverejnená v máji 2017 v spojení s konečným štandardom. Európska komisia túto publikáciu víta, zároveň sa však domnieva, že by bolo vhodnejšie analýzu účinkov systematicky integrovať do procesu stanovovania štandardov rady IASB, čím by sa vyformoval výsledok štandardu namiesto publikovania ad-hoc analýzy účinkov na konci procesu stanovovania štandardov. V analýze účinkov sa zdôraznilo, že požadovaným uplatňovaním aktuálnych predpokladov a včasným rozpoznaním očakávaných strát by sa zvýšila transparentnosť, kým možnosti poskytované štandardom IFRS 17 by poisťovateľom umožnili vykazovať aktíva a záväzky v súlade so svojím obchodným modelom. Usúdilo sa, že táto dôslednosť v uplatňovaní aktuálneho merania na aktíva aj záväzky je faktorom zmierňujúcim obavy týkajúce sa krátkodobosti a nestálosti. Z analýzy účinkov vyplynulo, že náklady na dodržiavanie predpisov by pravdepodobne boli významné, ale značne by sa líšili v rôznych jurisdikciách vzhľadom na rôznorodosť už existujúcich vnútroštátnych postupov vrátane toho, či sa v rámci vnútroštátnych všeobecne prijatých účtovných postupov počíta s použitím reálnej hodnoty alebo bežných cien. Pokiaľ ide o zložitosť, umožnil sa zjednodušený prístup pre krátkodobé zmluvy s cieľom poskytnúť prevádzkovú úľavu. V rámci analýzy účinkov sa takisto posúdila súhra štandardu IFRS 17 s regulačným rámcom Solventnosť II. Tiež sa v nej dospelo k záveru, že splnenie dodatočných požiadaviek štandardu IFRS 17 týkajúcich sa vykazovania výkonnosti by si pravdepodobne vyžiadalo vypracovanie dodatočných systémov poisťovateľmi. Pokiaľ ide o vplyv na poisťovacie trhy, analýzou účinkov sa dospelo k záveru, že lepšia transparentnosť by mohla viesť k lepšiemu informovaniu a nepriamo prispieť k zmenám v tvorbe cien alebo navrhovaní produktov, pričom sa nezistil žiadny priamy vplyv.

Publikácia celkove predstavuje významné zlepšenie v rámci riadneho procesu rady IASB. Analýza účinkov štandardu na poisťovací trh sa však stále do veľkej miery opiera o predpoklad, že účtovné štandardy sú neutrálne a „neovplyvňujú základnú hospodársku realitu v rámci podniku“. Analýza účinkov na poisťovací trh je okrem toho kvalitatívna, nie kvantitatívna. To znamená, že skutočný vplyv na hospodárske transakcie v EÚ nemusí byť úplne jasný.

Európska komisia v roku 2017 predložila monitorovacej rade dokument na rokovanie s cieľom celkove skvalitniť metodiku posudzovania vplyvu rady IASB. Ďalší dialóg o skvalitnení posudzovania vplyvu sa zahrnul do pracovného plánu monitorovacej rady na rok 2018.

2.3.Riadenie, integrita a zodpovednosť

1.1.6.Prehľad

Nadáciu IFRS riadi správna rada pozostávajúca z 22 správcov kolektívne zodpovedných za všeobecný dohľad nad radou IASB a menovanie jej členov. Správcovia sa v roku 2017 stretli 3-krát. Menovanie správcov podlieha rozdeľovaniu podľa geografického pôvodu a predchádzajúcemu schváleniu monitorovacou radou, ktorá má zabezpečovať prepojenie s orgánmi verejnej moci. Európska komisia je členom monitorovacej rady. Monitorovacia rada sa v roku 2017 stretla raz. Rada IASB má 14 členov menovaných správcami na základe požiadaviek geografickej vyváženosti. Členovia rady IASB sa menujú na obdobie piatich rokov s možnosťou jedného obnovenia. Rada IASB je zodpovedná za stanovovanie štandardov. V roku 2017 zasadala 11-krát. Správcovia takisto menujú 14 členov Výboru pre interpretáciu IFRS (IFRIC), ktorého úlohou je interpretácia uplatňovania štandardov IFRS a poskytovanie usmernení v otázkach finančného výkazníctva. Poradná rada IFRS okrem toho predstavuje fórum pre účasť organizácií a jednotlivcov. Jej členov menujú správcovia a radí sa s ňou rada pri rozhodnutiach týkajúcich sa dôležitých projektov.

1.1.7.Pravidlá transparentnosti

Zasadnutia rady a Výboru pre interpretáciu sú prístupné verejnosti, programy sa zverejňujú a zasadnutia sa vysielajú cez internet.

Keď sa členovia Nadácie IFRS stretnú so zainteresovanými stranami mimo rámca príručky riadneho procesu, nevedú sa žiadne formálne záznamy.

1.1.8.Zastupovanie zainteresovaných strán

V rámci „preskúmania štruktúry a účinnosti správcami“ Nadácia IFRS vykonáva každých päť rokov verejnú konzultáciu. Posledná sa začala v roku 2015. V rámci konzultácie sa získavala spätná väzba ku geografickému rozloženiu správcov. Niektoré zainteresované strany vrátane Európskej komisie argumentovali, že členstvo v správnej rade by malo odrážať záväzok prijať IFRS a relatívny podiel na finančnom prispievaní do Nadácie. Správcovia však potvrdili, že členstvo v správnej rade a rade IASB by malo odrážať zastúpenie svetových kapitálových trhov a malo by podliehať požiadavkám geografickej vyváženosti, aby sa zachovalo rovnocenné zastúpenie Ázie a Oceánie, Európy a Ameriky.